ส่วนที่ 1

ข้อมูลสรุป (Executive Summary)

บริษัท เอ็น. ซี. เฮ้าส์ซิ่ง จำกัด (มหาชน) (บริษัทฯ) ก่อตั้งเมื่อวันที่ 2 กุมภาพันธ์ 2537
ประกอบธุรกิจพัฒนาอสังหาริมทรัพย์แบบครบวงจร
โดยดำเนินธุรกิจหลักประเภทบ้านจัดสรรพร้อมที่ดินเพื่อขาย ภายใต้ชื่อโครงการ “บ้านฟ้า”
ซึ่งเป็นผู้นำตลาดในเขตกรุงเทพฯ โซนเหนือ และปัจจุบันได้ขยายโครงการครอบคลุมพื้นที่หลัก 4
มุมเมือง ได้แก่ กรุงเทพฯโซนเหนือ (รังสิต-องครักษ์/ลำลูกกา) กรุงเทพฯโซนใต้ (ประชาอุทิศ)
กรุงเทพฯโซนตะวันตก (วงแหวนปิ่นเกล้า/ พุทธมณฑลสาย1) และ กรุงเทพฯโซนตะวันออก
(ศรีนครินทร์) และโซนในเมือง (ลาดพร้าว)

ณ วันที่ 31 ธันวาคม 2546 บริษัทฯ มีบริษัทย่อยทั้งสิ้น 3 บริษัท ซึ่งบริษัทถือหุ้นร้อยละ 99.99
ได้แก่ บริษัท เอ็น. ซี. พร็อพเพอร์ตี้ แมเนจเม้นท์ จำกัด ประกอบ
ธุรกิจรับบริหารโครงการแบบครบวงจร ทั้งด้านบริหารการขายและการตลาด การก่อสร้าง
และการโอน ในลักษณะของการเข้าไปฟื้นฟูกิจการ และการบริหารร่วมกับเจ้าของเดิม บริษัท
ควอลิตี้ ลิฟวิ่ง แมเนจเม้นท์ จำกัด
ดำเนินกิจการให้บริการและบริหารชุมชนแก่โครงการบ้านจัดสรรและอาคารชุดภายหลังการโอน
และบริษัท เอ็น.ซี.เอสเตท จำกัด ดำเนินธุรกิจพัฒนาอสังหาริมทรัพย์ในโครงการขนาดเล็ก โดย ณ
วันที่ 31 ธันวาคม 2546 กลุ่มบริษัทฯ มีโครงการที่เปิดดำเนินการทั้งสิ้น 16 โครงการ
คิดเป็นมูลค่ารวม 9,212.32 ล้านบาท มีการทำสัญญาซื้อขายแล้ว 7,285.95 ล้านบาท
เป็นมูลค่าที่โอนแล้ว 5,800.89 ล้านบาท และรับบริหารชุมชนทั้งสิ้น 16 โครงการ
และอยู่ระหว่างเตรียมเปิดโครงการใหม่อีกจำนวน 5 โครงการในปี 2547 คิดเป็นมูลค่ารวม
2,761 ล้านบาท

ในระยะที่ผ่านมา บริษัทฯ มีการพัฒนาโครงการอย่างต่อเนื่องจนถึงปัจจุบันรวม 23 โครงการ
มูลค่ารวม 12,250 ล้านบาท แม้จะได้รับผลกระทบจากวิกฤตเศรษฐกิจในช่วงปี 2540 – 2543
โดยบริษัทฯได้ปรับกลยุทธ์การดำเนินธุรกิจเพื่อให้สอดคล้องกับความต้องการของตลาด อาทิเช่น
การริเริ่มใช้ “สัญญาเป็นธรรม” เพื่อสร้างความมั่นใจให้กับลูกค้า
การกำหนดภาพลักษณ์และแนวคิดเฉพาะของแต่ละโครงการ เพื่อสร้างความแตกต่างของสินค้า
การออกแบบบ้านตามแนวคิดผู้ซื้อ โดยเพิ่มทางเลือกสำหรับลูกค้า (Adaptive Function
Design) ให้สามารถปรับเปลี่ยนพื้นที่ใช้สอยภายในบ้านได้ตามความต้องการของผู้อยู่อาศัย
การวางระบบการบริหารชุมชนที่ดีแบบ Customer Lifetime Value
และการดำเนินงานอย่างเป็นระบบ โดยบริษัทฯ ได้รับการรับรองมาตรฐาน ISO 9002
เป็นรายแรกของบริษัทบ้านจัดสรรในประเทศไทย ด้านบริหารการขาย การตลาด การก่อสร้าง
และการพัฒนาโครงการ รวมทั้งบริษัทควอลิตี้ ลิฟวิ่ง บริษัทย่อยของบริษัทฯได้การรับรองมาตรฐาน
ISO 9002 และ ISO 9001 Version 2000
เป็นรายแรกในการดำเนินธุรกิจบริหารชุมชนของประเทศไทย
ตลอดจนการดำเนินกลยุทธ์จัดซื้อโครงการและที่ดินซึ่งเป็นหลักประกันของหนี้ที่ไม่ก่อให้เกิดรายได้จากสถาบันการเงินต่างๆ
เพื่อมาพัฒนาโครงการต่อ เป็นต้น ทำให้บริษัทสามารถผ่านพ้นวิกฤตเศรษฐกิจ
และประสบความสำเร็จในการเปิดโครงการใหม่อย่างต่อเนื่อง
โดยพิจารณาจากอัตราการเติบโตของรายได้รวมของบริษัทเพิ่มขึ้นถึงร้อยละ 96 จากเดิม 875
ล้านบาท ในปี 2544 เป็น 1,720 ล้านบาทในปี 2545 และ 2,412.09 ล้านบาท ในปี 2546
โดยรายได้หลักของบริษัทฯ เป็นรายได้จากการขายบ้าน คิดเป็นร้อยละ 96.06 ของรายได้รวมปี
2546 และเป็นรายได้จากการขายบ้านเดี่ยว บ้านแฝด และทาวน์เฮ้าส์ร้อยละ 68, 14 และ 18
ของรายได้จากการขายบ้านในปี 2546 ตามลำดับ และกำไรสุทธิของกลุ่มบริษัทรวม 303.80
ล้านบาทในปี 2545 เพิ่มจาก 66.48 ล้านบาทในปี 2544 และเท่ากับ 219.73 ล้านบาท ในปี
2546 ทั้งนี้ สินทรัพย์รวมของบริษัทฯ ได้มีการขยายตัวจากเดิม 1,826 ล้านบาทในปี 2545 เป็น
3,143 ล้านบาทในปี 2546 คิดเป็นอัตราการเติบโตร้อยละ 72.12

ณ วันที่ 31 ธันวาคม 2546 บริษัทฯ มีทุนจดทะเบียนชำระแล้ว 800 ล้านบาท
โดยจดทะเบียนเพิ่มทุน 200 ล้านบาท ณ วันที่ 24 มีนาคม 2547
ปัจจุบันมีทุนจดทะเบียนที่ชำระทั้งสิ้น 1,000 ล้านบาท แบ่งเป็นหุ้นสามัญจำนวน 200 ล้านหุ้น
มูลค่าที่ตราไว้หุ้นละ 5 บาท

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนตัดสินนใจจองซื้อหลักทรัพย์)